Διερεύνηση των κοινωνικο-οικονομικών χαρακτηριστικών των ηλικιωμένων ασθενών με άνοια στην κοινότητα και σχεδιασμός και ανάπτυξη πληροφοριακού συστήματος βασισμένου στην τεχνολογία των γεωγραφικών πληροφοριακών συστημάτων (GIS)
Authors: Ζαχαροπούλου Βασιλική 
Published: September 2021

Εισαγωγή: Η άνοια παραμένει ένα από τα μεγαλύτερα παγκόσμια προβλήματα δημόσιας υγείας που αντιμετωπίζει η γενιά μας. Συνολικά οι συνέπειες της νόσου στους ασθενείς, τις οικογένειές τους και στο ευρύτερο κοινωνικό σύνολο είναι τραγικές, καθώς οδηγεί σε προοδευτική νοητική και λειτουργική έκπτωση,προκαλώντας υψηλή υγειονομική δαπάνη, ως αποτέλεσμα των αυξημένων αναγκών για θεραπευτική αγωγή, φροντίδα του πάσχοντος και υποστήριξη των φροντιστών. Πλήθος παραγόντων κινδύνου, συμπεριλαμβανομένων των κοινωνικοοικονομικών και δημογραφικών, έχουν ενοχοποιηθεί για τη συμβολή τους στην ανάπτυξη της άνοιας, αλλά και το ρόλο τους στη διαχείριση της φροντίδας, μετά την εγκατάσταση της νόσου. Η ολοκληρωμένη διαχείριση της φροντίδας, απαιτεί ένα σύνθετο δίκτυο εξειδικευμένων υπηρεσιών υγείας και κοινωνικής φροντίδας, με την υιοθέτηση της τεχνολογίας στην καθημερινότητα του ασθενούς, να είναι μείζονος σημασίας. Σκοπός: Βασικός σκοπός της παρούσας μελέτης, η διερεύνηση, η καταγραφή και η αποτύπωση δημογραφικών, κοινωνικο-οικονομικών και κλινικών χαρακτηριστικών ασθενών με άνοια στην κοινότητα, σε διαφορετικές γεωγραφικές περιοχές και πως αυτά καθορίζουν σημαντικές πτυχές της φροντίδας. Θεωρήθηκε επίσης σημαντικό να διερευνηθεί, η σχέση των χαρακτηριστικών αυτών με τη συχνότητα χρήσης των υπηρεσιών υγείας και κοινωνικής φροντίδας, αλλά και την υιοθέτηση των Τεχνολογιών Πληροφορικής και Επικοινωνιών. Μεθοδολογία: Η μελέτη σχεδιάστηκε ως συγχρονική μελέτη παρατήρησης, που περιλάμβανε 779 ασθενείς με άνοια, οι οποίοι προήλθαν από τα εξωτερικά νευρολογικά ιατρεία δημοσίων νοσοκομείων της 6ης Υγειονομικής Περιφέρειας. Η έρευνα πραγματοποιήθηκε στο χρονικό διάστημα από τον Σεπτέμβριο του 2015 έως τον Δεκέμβριο του 2016. Χρησιμοποιήθηκε δομημένο ερωτηματολόγιο, που περιλάμβανε ποικίλα κοινωνικοοικονομικά, δημογραφικά, κλινικά χαρακτηριστικά,και στοιχεία σχετικά με την χρήση των υπηρεσιών υγείας και κοινωνικής φροντίδας και την υιοθέτηση της τεχνολογίας για την ασφάλεια του ασθενούς. Αποτελέσματα: Η μέση ηλικία του δείγματος της μελέτης ήταν τα 77,7 έτη, με τις γυναίκες να υπερτερούν. Το εισόδημα, η εισοδηματική επάρκεια, οι διαφορές φύλου,το επίπεδο εκπαίδευσης, τα συνοδά νοσήματα, η φαρμακευτική αγωγή, ο τύπος και ο βαθμός της άνοιας, αναλύθηκαν και συσχετίστηκαν με την περιοχή και τον τόπο διαμονής, τη συμμετοχή σε δομές υγείας και κοινωνικής φροντίδας και τη χρήση των τεχνολογιών που αφορούν την ασφάλεια και τη διαχείριση της φροντίδας. Τα αποτελέσματα που αφορούσαν διαφορές στα χαρακτηριστικά μεταξύ των νοσοκομείων, από όπου προήρθε το δείγμα, αποτυπώθηκαν σε γεωγραφικούς χάρτες,υιοθετώντας την τεχνολογία των Γεωγραφικών Πληροφοριακών Συστημάτων. Η απεικόνιση με αυτή το μορφή θα βοηθήσει να γίνει άμεσα αντιληπτός ο διαχωρισμός οπτικά. Συμπεράσματα: Η προσπάθεια αποτύπωσης των χαρακτηριστικών και των συμπεριφορών ασθενών με άνοια, έδειξε ότι υπάρχει αδυναμία διαχείρισης της φροντίδας, μειωμένος συντονισμός, αποσπασματική φροντίδα από τις υπηρεσίες υγείας και επιπλέον απουσία εξειδικευμένων κοινωνικών υπηρεσιών. Αυτοί που πλήττονται περισσότερο είναι οι ασθενείς των αγροτικών περιοχών, αλλά και αυτοί που βρίσκονται στα χαμηλότερα κοινωνικοοικονομικά στρώματα. Επιπλέον οι Τεχνολογίες Πληροφορικής και Επικοινωνιών, σχεδόν άγνωστες στα χαμηλότερα κοινωνικοοικονομικά στρώματα, φαίνεται ότι είναι προσιτές μόνο για όσους μπορούν να αναζητήσουν πληροφορίες και να πληρώσουν το ανάλογο κόστος.